Alle, de dessen bref sen eder horen lesen, grote ik Thord Bonde Rorikesson, ridder, vrentliken mit Gode und bekenne openbare in dessen jegenwerdigen breve, dat ik betalet hebbe Hans Parenke druttein mark Rigisch reider penninge van Herman Halverstades wegen; dat is wol witlik bederven luden hir to Abo, dat he se alreide upgeboret heft. To tuge desser vorschrevenen stucke so hebbe ik min ingesegel to rugge gedrucket uppe dessen bref, de gegeven is to Abo na Godes bort dusent jar in deme verhundersten jar, uppe s. Peter und Pawels avent.